CELEX: 32021D0358
Language: bg
Date: 2021-02-22 00:00:00
Title: Решение за изпълнение (ЕС) 2021/358 на Съвета от 22 февруари 2021 година за изменение на Решение за изпълнение (ЕС) 2017/563 за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

26.2.2021   
               
               
                  BG
               
               
                  Официален вестник на Европейския съюз
               
               
                  L 69/4
               
            
         РЕШЕНИЕ ЗА ИЗПЪЛНЕНИЕ (ЕС) 2021/358 НА СЪВЕТА
         от 22 февруари 2021 година
         за изменение на Решение за изпълнение (ЕС) 2017/563 за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1, първа алинея от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член 287, точка 8 от Директива 2006/112/ЕО Естония може да освободи от данък върху добавената стойност (ДДС) данъчно задължените лица, чийто годишен оборот е не по-висок от равностойността в национална валута на 16 000 EUR по обменния курс в деня на присъединяването ѝ към ЕС.
                  
               
                     (2)
                  
                  
                     С Решение за изпълнение (ЕС) 2017/563 на Съвета (2) бе дадено разрешение на Естония да въведе специална мярка за дерогация от член 287, точка 8 от Директива 2006/112/ЕО (наричана по-нататък „мярката за дерогация“), за да освободи от ДДС данъчно задължените лица, чийто годишен оборот е не по-висок от 40 000 EUR. Естония получи разрешение да прилага мярката за дерогация от 1 януари 2018 г. до настъпването на по-ранната от следните две дати: 31 декември 2020 г. или датата на влизане в сила на директива за изменение на членове 281 — 294 от Директива 2006/112/ЕО.
                  
               
                     (3)
                  
                  
                     На 18 февруари 2020 г. Съветът прие Директива (ЕС) 2020/285 (3) за изменение на членове 281 — 294 от Директива 2006/112/ЕО по отношение на специалния режим за малките предприятия и за определяне на нови правила за малките предприятия, включително въвеждане на праг на годишен оборот в държавата членка, който не може да надвишава 85 000 EUR или тяхната равностойност в национална валута.
                  
               
                     (4)
                  
                  
                     С писмо, заведено в Комисията на 9 октомври 2020 г., Естония поиска разрешение да продължи да прилага мярката за дерогация до 31 декември 2024 г.
                  
               
                     (5)
                  
                  
                     С писмо от 15 октомври 2020 г. Комисията информира останалите държави членки в съответствие с член 395, параграф 2, втора алинея от Директива 2006/112/ЕО за искането, отправено от Естония. С писмо от 19 октомври 2020 г. Комисията уведоми Естония, че разполага с цялата информация, която тя счита за необходима за оценката на искането.
                  
               
                     (6)
                  
                  
                     Мярката за дерогация е съгласувана с целите на Съобщението на Комисията от 25 юни 2008 г. със заглавие „Мисли първо за малките!“ — „Small Business Act“ за Европа“.
                  
               
                     (7)
                  
                  
                     Съгласно предоставената от Естония информация мярката за дерогация ще има незначително въздействие върху общия размер на данъчните приходи на Естония, събирани на етапа на крайното потребление. Данъчно задължените лица ще имат правото да продължат да прилагат общия режим на ДДС в съответствие с член 290 от Директива 2006/112/ЕО.
                  
               
                     (8)
                  
                  
                     Мярката за дерогация няма да окаже отрицателно въздействие върху собствените ресурси на Съюза, формирани от ДДС, тъй като Естония ще извърши изчисление на компенсацията в съответствие с член 6 от Регламент (ЕИО, Евратом) № 1553/89 на Съвета (4).
                  
               
                     (9)
                  
                  
                     Като се има предвид потенциалното положително въздействие на мярката за дерогация върху опростяването на свързаните с ДДС задължения чрез намаляването на административната тежест и разходите за малките предприятия, на Естония следва да се разреши да продължи прилагането на мярката за дерогация за допълнителен период.
                  
               
                     (10)
                  
                  
                     Разрешението за прилагане на мярката за дерогация следва да бъде ограничено във времето. Ограничението във времето следва да бъде достатъчно, за да позволи да бъдат оценени ефективността и целесъобразността на прага. Освен това, Директива (ЕС) 2020/285 изисква от държавите членки да приемат и публикуват до 31 декември 2024 г. законовите, подзаконовите и административните разпоредби, необходими, за да се съобразят с член 1 от същата директива и да започнат да прилагат посочените разпоредби от 1 януари 2025 г. Следователно е целесъобразно на Естония да се разреши да прилага мярката за дерогация до 31 декември 2024 г.
                  
               
                     (11)
                  
                  
                     С цел да се избегнат неблагоприятни последици, на Естония следва да се разреши да прилага мярката за дерогация без прекъсване. Следователно исканото разрешение следва да се предостави считано от 1 януари 2021 г., за да има приемственост с предишната схема, разрешена с Решение за изпълнение (ЕС) 2017/563.
                  
               
                     (12)
                  
                  
                     Поради това Решение за изпълнение (ЕС) 2017/563 следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 2 от Решение за изпълнение (ЕС) 2017/563 втората алинея се заменя със следното:
            „Настоящото решение се прилага от 1 януари 2018 г. до 31 декември 2024 г.“
         
         
            Член 2
            Настоящото решение поражда действие в деня на нотифицирането му.
            Прилага се от 1 януари 2021 г. до 31 декември 2024 година.
         
         
            Член 3
            Адресат на настоящото решение е Република Естония.
         
         
            Съставено в Брюксел на 22 февруари 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 347, 11.12.2006 г., стр. 1.
         
            (2)  Решение за изпълнение (ЕС) 2017/563 на Съвета от 21 март 2017 г. за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 80, 25.3.2017 г., стр. 33).
         
            (3)  Директива (ЕС) 2020/285 на Съвета от 18 февруари 2020 г. за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия и Регламент (ЕС) № 904/2010 относно административното сътрудничество и обмена на информация за целите на наблюдението на правилното прилагане на специалния режим за малките предприятия (ОВ L 62, 2.3.2020 г., стр. 13).
         
            (4)  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).